14 juliol 2025
14 juliol 2025

## 14 juliol 2025Última actualització: 14 juliol 2025

El Campus de Gandia de la Universitat Politècnica de València serà la seu els pròxims 15 i 16 de maig del Congrés Internacional de l’Associació Europea de Proveïdors de Serveis per a Persones amb Discapacitat (EASPD, per les seues sigles en anglés). Sota el lema “**Una cultura per a la inclusió: enriquint vides a través de les arts, l’esport i l’oci**”, l’esdeveniment reunirà representants institucionals, acadèmics i organitzacions de tot Europa amb l’objectiu d’explorar com aquests àmbits poden contribuir a millorar la qualitat de vida de les persones amb discapacitat.

En la roda de premsa de presentació han participat **Balbina Sendra**, regidora de Turisme de l’Ajuntament de Gandia; **Charo García**, representant de la Fundació Espurna; **Vicenç Almenar**, director del Campus de Gandia de la UPV; i **Eion Nash**, membre de la junta directiva de l’EASPD i responsable de l’àrea d’arts i cultura.

Sendra ha destacat la importància del congrés no sols com a motor d’atracció turística, sinó també com una oportunitat per a consolidar Gandia com a ciutat referent en accessibilitat: “_No es tracta només de turisme, sinó d’inclusió real. Aquest congrés ens ajuda a reflexionar sobre com millorar l’accessibilitat i el dret de totes les persones a l’oci, la cultura i l’esport_”.

García, en representació de la Fundació Espurna —coorganitzadora del congrés juntament amb l’EASPD—, ha subratllat el paper vital que juguen l’oci i l’esport en la vida de les persones amb discapacitat: “_Des d’Espurna sempre hem apostat per la seua importància. Aquest congrés ens permetrà compartir experiències, aprendre d’altres i visibilitzar el treball que es fa des d’entitats com la nostra_”.

Per la seua part, Almenar ha expressat l’orgull del Campus de Gandia per acollir un esdeveniment d’aquest calibre: “_Per a nosaltres, la vessant social és tan important com la investigadora o la docent. Aquest congrés encaixa plenament amb la nostra voluntat de trencar barreres i fomentar la inclusió des de la universitat_”.

Finalment, Nash ha explicat que, tot i els avanços legislatius, les persones amb discapacitat continuen enfrontant-se a múltiples obstacles per a accedir en igualtat a les activitats culturals i esportives: “_És fonamental que els proveïdors de serveis i les organitzacions comunitàries treballen conjuntament per a derruir les barreres que encara existeixen. Aquesta conferència és un pas important en eixa direcció, i confiem que el seu impacte s’estenga més enllà de Gandia, a tota Europa_”.

El congrés comptarà amb més de 20 ponències i tallers en què es compartiran bones pràctiques, experiències innovadores i propostes per avançar cap a una societat més inclusiva. S’espera la participació de professionals i experts de tot Europa, així com de persones amb discapacitat, protagonistes indiscutibles de l’esdeveniment.

  

[Twittear](https://twitter.com/share)